《送璞园入都 其二》
清代·陈祖望

癸酉夏五朔，我作岭海游。君与二三子，送我镜湖头。

镜湖三百里，迸作清泪流。我时恸失怙，寒暑未及周。

再拜别坟墓，饥驱不得留。至今负隐痛，莫解终身忧。

三年苦瘴疠，困顿寻归舟。归来喜见君，聊用纾离愁。

离愁亦未纾，我病亦未瘳。今日送君别，此泪如何收。

作者简介：陈祖望，字冀子，号拜乡，会稽人。诸生。有《思退堂诗钞》。